KOMISJONI ARUANNE

EUROOPA PARLAMENDILE JA NÕUKOGULE

komisjonile direktiiviga 2012/19/EL (elektri- ja elektroonikaseadmetest tekkinud jäätmete (elektroonikaromude) kohta) antud delegeeritud õigusaktide vastuvõtmise õiguse kasutamise kohta

1. SISSEJUHATUS

Euroopa Parlamendi ja nõukogu 4. juuli 2012. aasta direktiivis 2012/19/EL elektri- ja elektroonikaseadmetest tekkinud jäätmete kohta (elektroonikaromude direktiiv) on sätestatud elektroonikaromude käitluse eeskirjad, mille tähtsaim eesmärk on säästva tarbimise ja tootmise toetamine elektroonikaromude tekke vältimise ning lisaks sellele nende korduskasutamise, ringlussevõtu ja muude taaskasutamise viiside teel, et vähendada jäätmete kõrvaldamist ja toetada ressursside tõhusat kasutamist ning väärtuslike teiseste toorainete saamist.

Elektroonikaromude direktiivi artikliga 20 antakse komisjonile õigus võtta vastu delegeeritud õigusakte, millega

kehtestatakse artikli 7 lõike 4 kohaselt üleminekumeetmed, et võtta arvesse liikmesriikides esinevaid raskusi elektroonikaromude suhtes direktiivis sätestatud kogumismäära täitmisel;

muudetakse artikli 8 lõike 4 kohaselt selektiivset töötlemist käsitlevat VII lisa, et lisada sellesse muid töötlemistehnoloogiaid;

kehtestatakse artikli 10 lõike 3 kohaselt samaväärsete tingimuste hindamiskriteeriumid, kui elektroonikaromude töötlemine toimub väljaspool ELi;

kohandatakse artikli 19 kohaselt artikli 16 lõiget 5 ning IV, VII, VIII ja IX lisa teaduse ja tehnika arenguga.

2. ÕIGUSLIK ALUS

Käesoleva aruande esitamise kohustus on sätestatud elektroonikaromude direktiivi artikli 20 lõikes 2. Nimetatud artikli kohaselt on komisjonil õigus võtta vastu delegeeritud õigusakte viie aasta jooksul alates 13. augustist 2012. Lisaks on komisjon kohustatud koostama delegeeritud volituste kohta aruande hiljemalt üheksa kuud enne viieaastase ajavahemiku lõppu. Vastavalt artikli 20 lõikele 2 uuendatakse volituste delegeerimist automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite, tehes seda hiljemalt kolm kuud enne iga ajavahemiku lõppemist.





3. DELEGEERITUD VOLITUSTE RAKENDAMINE

Käesolevas aruandes käsitletud perioodil ei kasutanud komisjon delegeeritud volitusi allpool kirjeldatud põhjustel.

3.1. Üleminekumeetmete kehtestamine artikli 7 lõike 4 kohaselt, et võtta arvesse liikmesriikides esinevaid raskusi direktiivis sätestatud kogumismäära täitmisel

Elektroonikaromude direktiivi artikli 7 lõikes 1 on sätestatud, et alates 2016. aastast on minimaalne kogumismäär 45 % eelnenud kolmel aastal igas liikmesriigis turulelastud elektri- ja elektroonikaseadmete keskmisest massist. Teises etapis, alates 2019 aastast, on kogumismäär 65 % kolme eelneva aasta jooksul igas liikmesriigis turule viidud elektroonikaseadmete keskmisest massist või alternatiivina 85 % aasta jooksul igas liikmesriigis tekkinud elektroonikaromude massist. Artikli 7 lõikega 3 on ette nähtud võimalus lubada teatavatele liikmesriikidele erandeid sellest nõudest. Tšehhi Vabariik, Läti, Poola, Rumeenia, Slovakkia ja Sloveenia on seda erandit kasutanud.

Lisaks on elektroonikaromude direktiivi artikli 7 lõikega 4 ette nähtud võimalus kehtestada üleminekumeetmeid, et võtta arvesse liikmesriikides esinevaid raskusi kogumismäära saavutamisel. Selleks et hinnata liikmesriikides esinevaid raskusi kogumismäära saavutamisel, tellis komisjon sõltumatutelt konsultantidelt statistiliste andmete, dokumentide ja tehnilise teabe läbivaatamise ning korraldas konsultatsioone ja seminare oluliste sidusrühmadega (liikmesriigid, ametiliidud, laiendatud tootjavastutuse vastavussüsteemid, valitsusvälised organisatsioonid ja sõltumatud eksperdid).